Asima Chatterjee (23 September 1917 – 22 November 2006) was 'n Indiese organiese chemikus wat bekend is vir haar werk in organiese chemie en plantgeneeskunde. Voorbeelde van haar mees noemenswaardige werk is navorsing op vinca alkaloïede, en die ontwikkeling van anti-epileptiese medikasie en anti-malariamedisyne. Sy het ook baie werke oor medisinale plante van die Indiese subkontinent gepubliseer. Sy was die eerste vrou om 'n doktorsgraad in die Wetenskap aan 'n Indiese Universiteit te verwerf. Asima Chatterjee is gebore (as Asima Mookerjee) op 23 September 1917 in Bengale. Chatterjee het in Kolkata grootgeword in 'n middelklasgesin waar sy aangemoedig is om 'n goeie opvoeding te bekom. Sy het haar pa se belangstelling in plantkunde gedeel. Sy het in 1936 haar graad in chemie met lof behaal aan die Scottish Church College van die Universiteit van Kolkata. Asima Chatterjee het 'n meestersgraad (1938) en 'n doktorsgraad (1944) in organiese chemie aan die Universiteit van Kolkata ontvang, en het hiermee die eerste Indiese vrou geword om 'n doktorsgraad in die wetenskap te kry. Haar doktorale navorsing het gefokus op die chemie van plantprodukte asook sintetiese organiese chemie.